
Ministra „României (re)educate” lovește din nou! Simbolurile 
identitare, interzise în universităţi, odată cu antisemitismul și 
legionarismul 

Editorial de Florin Dobrescu 


Pare greu de crezut, și totuși este real. De acum, promovarea simbolurilor identitare în spaţiul 
universitar este interzisă, oficial. 


Potrivit noului “Cod de conduită pentru prevențţia și sancţionarea xenofobiei, radicalizării și 
discursului instigator la ură”, care a fost emis de Ministerul Educaţiei, intrând în vigoare miercuri, 
17 aprilie 2024, terorismul intelectual este oficializat în întregul învățământ universitar românesc. Și 
în acest caz, sub pretextul combaterii antisemitismului, xenofobiei, fascismului și legionarismului 
(faptul că aceste două noțiuni sunt menţionate și aici separat este dovada cea mai clară a diferenţei 
ideologice dintre ele!), este interzisă practic promovarea românismului, a patriotismului și a iubirii 
de neam, adică naționalismul, și nu în ultimul rând a creștinismului. 


lată care sunt faptele interzise prin Articolul 6 al Codului: 


„a) promovarea simbolurilor identitare, imaginilor și faptelor cu caracter fascist, legionar, rasist sau 
xenofob; 


b) promovarea cultului persoanelor vinovate de săvârșirea unor infracțiuni de genocid contra 
umanităţii și de crime de război; 


c) promovarea unor idei, simboluri sau doctrine care susţin și promovează regimuri cu caracter 
totalitar, antisemit, extremist, fascist, iredentist, rasist, șovinist sau xenofob, dovedite a încălca 
drepturile și libertăţile fundamentale ale omului, cu excepția situaţiei în care acestea sunt 
conţinute de o disciplină/un material de studiu; 


d) activitățile membrilor comunității universitare care presupun radicalizarea și promovarea 
discursului instigator la ură.” 


De remarcat modul perfid în care, primul aliniat al Articolului 6 al Codului, tocmai pentru a crea 
confuzie, amestecă simbolurile identitare cu rasismul, xenofobia, fasdcismul sau legionarismul. 
Interesant, nu? 


Documentul, publicat deja în Monitorul Oficial, nu menţionează despre ce simboluri identitare este 
vorba. Astfel, se creează o marjă nelimitată de interpretare prevederilor, dând posibilitatea 
comiterii unor abuzuri din partea conducerii unităţilor de învățământ superior și mai ales a 
cerberilor corectitudinii politice, cei ce au luat locul în universităţi activiștilor de partid și 
informatorilor Securitășii de altă dată.Practic, se va putea sancţiona foarte bine și tricolorul, care 
este un simbol al identității naţionale, sau crucea, simbol al identității creștine. Despre formule 
precum “Basarabia e România!”, pentru care recent a fost sancționat un elev de 15 ani la un liceu 
din Baia Mare, ori “Ardealul, pământ românesc”, nici nu mai vorbim. Exact ca în anii 1950, astfel de 
mesaje vor ajunge să fie taxate drept fasciste și sancţionate ca atare. 


3 


Da, pentru că același Cod de conduită “încurajează” turnătoria, numită euphemistic “raportare”: 
“Membrii comunității universitare care asistă sau împotriva cărora sunt îndreptate faptele asociate 
antisemitismului, xenofobiei, radicalizării și discursului instigator la ură sunt încurajați să le 
raporteze și să solicite sprijin comisiei de etică din cadrul instituţiei de învățământ superior” (Art. 4, 
alin (2)). Citind acest aliniat, gândul m-a dus la studenții care, în mai 1948, ca informatori ai 
Siguranţei, au condus, cu listele în mână, echipele de securiști prin camerele căminelor studențești, 
indicând care erau studenţii ce urmau a fi arestaţi. Și ce cariere fulminante au mai cunoscut aceste 
iude în deceniile ce au urmat... Ei au fost viitorii profesori universitari, decani, rectori și 
academicieni! 


Articolul 5 schițează și cadrele poliției gândirii care trebuie să se instituie la nivelul fiecărei facultăți: 
“La nivelul instituţiei de învățământ superior se iau măsuri pentru prevenirea, identificarea, 
analizarea și soluționarea situațiilor asociate faptelor de antisemitism, xenofobie, radicalizare și 
discurs instigator la ură, înainte ca acestea să devină o problemă pentru instituția de învățământ 
superior. În acest sens, instituţia de învățământ superior poate organiza periodic activităţi de 
evaluare anonimă a experienței membrilor comunității universitare, în vederea identificării 
faptelor interzise în spațiul universitar.” Formula “evaluare anonimă” este, trebuie să recunosc, 
savuroasă, și reflectă capacitatea inepuizabilă a minţilor îmbăâxite de ideologia corectitudinii politice 
de a furniza un limbaj de lemn pentru care comuniștii de altă data ar fi putut fi invidioși. 


lar Art. 5. prevede că universităţile trebuie să ia măsuri pentru a preveni, identifica și soluţiona 
astfel de fapte „înainte ca acestea să devină o problemă pentru instituția de învățământ superior”. 
Același articol prevede că „în acest sens, instituția de învățământ superior poate organiza periodic 
activități de evaluare anonimă a experienţei membrilor comunităţii universitare, în vederea 
identificării faptelor interzise în spaţiul universitar” 


Aliniatul 2 al Articolului 7 prevede că orice persoană poate sesiza comisia de etică universitară cu 
privire la fapte de acest tip, iar când se constată săvârșirea acestora „comisia de etică universitară 
se autosesizează și are obligația de a analiza și soluţiona sau, în cazul în care soluționarea excedă 
sferei de competenţă, de a sesiza organele abilitate ale statului, conform prevederilor legale”. 
Adică, de a da pe mâna Poliţiei și Procuraturii pe cei consideraţi vinovaţi de a fi încălcat acest cod. 


Evoluţiile iau o turnură ameţitoare în muribunda noastră democraţie, iar repetarea experienţei 
totalitare nu face decât să arate consecințele incapacității societății românești de după 1990 de a 
realiza un proces al comunismului și de a asuma memoria ororilor acelui regim. Suntem 
condamnaţi să repetăm și noi aceleași orori, desigur în forme și cadre noi, adecvate actualei 
paradigme politice în care România se află. Dar faptul că bleumarinul a înlocuit roșul, ori că secera 
și ciocanul a fost schimbată cu o cunună de stele, nu înseamnă că suferinţele unei noi generații de 
victime ale delictului de opinie vor fi mai mici decât ale celei de acum 70 de ani. 

